Espoon käräjäoikeus on tuominnut helsinkiläisen miehen tapon yrityksestä neljän vuoden vankeusrangaistukseen.

Nainen oli hakenut lähestymiskieltoa ex-miestään kohtaan. Pikkutytöt päästivät isänsä kuitenkin asuntoon.

Mies kävi ex-vaimonsa kimppuun pitkäteräisen veitsen kanssa. Nainen tarrasi kiinni veitsen terään. Hän sai julmat haavat käsiinsä, mutta esti iskut kaulaan.

Veriteko keskeytyi, kun oven salvannut sänky luisui pois. Pikkutytöt ryntäsivät sisälle makuuhuoneeseen.

Pöyristyttävä veriteko sattui Espoonlahdessa maaliskuussa. Kuvituskuva, jossa Espoonlahden keskustan taloja. JOHN PALMÉN

Järkyttävä tapaus sattui Espoon Espoonlahdessa maaliskuun 2. päivänä. Nainen makasi vuoteessa flunssassa.

Nainen oli vähän aiemmin päättänyt suhteensa ex-mieheensä. Kertomansa mukaan nainen olisi halunnut avioitua kahden tyttärensä isän kanssa ja elää normaalia. Miehellä oli kuitenkin toinen vaimo ja tämän kanssa lapsia Helsingissä. Mies ei halunnut jättää tätä naista, vaan halusi molemmat naiset.

Nainen alkoi pelätä miestä, kun tämä ilmoitti, ettei salli naisen avioituvan kenenkään muun miehen kanssa. Hän haki vuoden alussa lähestymiskieltoa Espoon käräjäoikeudelta, joka kuitenkin epäsi hakemuksen. Poliisi kuitenkin myönsi väliaikaisen lähestymiskiellon.

Kiellosta ei ollut apua, sillä mies puhui itsensä sisälle asuntoon. Hän asteli makuuhuoneeseen mukanaan pitkäteräinen veitsi, huiveja ja köyttä.

Mies ilmoitti naiselle tämän kuolevan tänään.

Pakeni Ruotsiin

Espoon käräjäoikeuden oikeaksi katsoman syytteen mukaan mies suuntasi veitseniskut kohti naisen kaulaa. Tämä torjui ne osittain tarraten veitseen kiinni.

Nainen sai vakavat vammat käsiinsä. Hän sai teräpistoja myös päähänsä, silmien lähelle.

Mies yritti sitoa naisen kädet selän taakse huiveille. Se jäi aikeeksi, sillä nainen pani hengenhädässä vastaan. Nainen kaatui sängylle, joka hajosi. Samalla este oven edestä poistui.

Itkevät tytöt ryntäsivät huoneeseen. Tytöt anoivat isäänsä lopettamaan äidin tappamisen.

Mies myös lopetti. Hän otti veitsen ja keräsi kassiin muut tavaransa. Kaverinsa autolla hän ajoi Jyväskylään, josta tosin ei tuntenut ketään.

Myöhemmin mies matkusti Ruotsiin. Hän palasi Helsinkiin huhtikuun lopulla, ja hänet otettiin kiinni tapon yrityksestä epäiltynä.

Kertomus epäuskottava

44-vuotias mies kiisti oikeussalissa tyystin rikoksen. Miehen mukaan hän oli huolissaan tyttäristään, joiden kuuli olevan sairaana.

Tytöt voivat kuitenkin jo paremmin, mutta ex-vaimo jankutti syytetyn mukaan edelleen toisen naisen jättämisestä. Kun mies ei suostunut, vetäisi nainen miehen kertoman mukaan tyynyn alta veitsen ja kävi sen kanssa hänen kimppuunsa.

Kertomansa mukaan mies tarrasi veitseen. Hän sai näin estettyä iskut, naiselle tuli tosin vertavuotava haava käteen.

Mies kertoi poistuneensa välittömästi paikalta, koska pelkäsi naisen tekevän hänestä rikosilmoituksen ja saavan hänet linnaan.

Oikeus ei uskonut miehen kertomusta. Miehen kertomus ei myöskään sovi lainkaan yhteen naisen vammojen kanssa.

Oikeus tuomitsi miehen tapon yrityksestä.

Iltalehti ei kerro tuomitun nimeä lasten ja vakavasti haavoittuneen naisen suojelemiseksi.

Tuomiosta on ensimmäisenä uutisoinut Ilta-Sanomat.